Tájékoztató a kreditelismerés rendjéről

ERASMUS programban esetén

* **Milyen külföldön teljesített tárgyakat számíthatok be a hazai képzésembe?**

A külföldi felsőoktatási intézményben megszerzett ismeretanyag is beszámítható a PPKE JÁK-on folytatott képzésbe. Ennek feltétele, hogy **az ismeretanyag legalább 75%-ban egyezzen.** Ezt a tantárgyak hivatalos tematikájának egybevetésével kell megállapítani.

* **A Kreditátviteli Bizottság (KÁB) általában milyen külföldi tárgyakat fogad el?**

Tipikusan elfogadhatóak az alábbi tárgyak:

JOGÁSZ SZAK:

1) A kötelező tárgyak közül elfogadható:

* Európajog 1-3.,
* Nemzetközi közjog 1-2.,
* Nemzetközi Magánjog 1-2.,
* Versenyjog,
* Környezetvédelmi jog 1.

2) A kötelezően választható tárgyak közül elfogadható:

* általános társadalomtudományi tárgycsoport: bármelyik tárgy elfogadható külföldi teljesítés alapján is.
* jogtudományi alapozó tárgycsoport: bármelyik tárgy elfogadható külföldi teljesítés alapján is.
* a differenciált szakmai tárgycsoportból elfogadható: A közigazgatási jog elmélete, Bevezetés a nemzetközi családjogba, Kriminalisztika, Legistica, Nemzetközi kereskedelmi választottbíráskodás, Összehasonlító közjog.

3) Szabadon választható tárgyként bármilyen külföldön teljesített tárgyat elfogadunk. Legfeljebb 4 kredit erejéig erre akkor is lehetőség van, ha a hallgató a szabadon választható tárgyakból megszerzendő kreditértéket (16 kredit) már elérte.

4) Évfolyamdolgozat: elfogadható bármilyen külföldön teljesített tantárgy alapján, amelynek részeként a hallgatónak valamely a PPKE JÁK-on kötelező tantárgy témáját érintően kellett legalább 20.000 leütés terjedelmű házidolgozatot készítenie. A teljesítés igazolásához a KÁB részére küldje meg a dolgozatot és az ahhoz kapott oktatói értékelést.

IGAZSÁGÜGYI IGAZGATÁS SZAK:

1) A kötelező tárgyak közül elfogadható a külföldön teljesített Alkalmazott jogi informatika 1-2., Bevezetés a közgazdaságtanba, A katolikus hit alapjai, Jogszociológia, Politológia, A Biblia világa, EU 1-2., Társadalometika, Statisztika gyakorlat.

2) Szabadon választható tárgyként bármilyen külföldön teljesített tárgyat elfogadunk. Legfeljebb 4 kredit erejéig erre akkor is lehetőség van, ha a hallgató a szabadon választható tárgyakból megszerzendő kreditértéket (10 kredit) már elérte.

* **Milyen tárgyakat érdemes felvenni külföldön?**

A kreditelismerés szempontjából az az optimális, ha a külföldön felvett tárgyakból legalább kettőt kötelező tárgyként el tud ismertetni.

Ezt kiegészítheti a kötelezően választható tárgyakkal. Így ezekből a tárgycsoportokból a külföldi tanulmányútja alatt szerzi meg a szükséges kreditérték egy részét.

Mivel szabadon választható tárgyként bármilyen külföldön teljesített tantárgyat elfogadunk, érdemes a külföldi tanulmányút idejére időzíteni a kötelezően teljesítendő szabadon választható tárgyakból (jogász szakon 8 db, ig.ig. szakon 5 db) akár többet is.

* **Milyen tárgyakra nincs elismerés?**

Azoknál a tantárgyaknál, ahol a PPKE JÁK-on a tananyag a magyar tételes jogra épül, ott külföldi intézményben teljesített tantárgy alapján általában nem kerülhet sor elismerésre (pl. „Civil law” Polgári jog 1.-ként).

* **Hogyan kell a kérelmet benyújtani?**

A hallgató a kreditelismerés iránti kérelmét a „**Kérelem előzetes állásfoglalás iránt vendéghallgatói jogviszony alapján**” formanyomtatványon köteles benyújtani [TVSZ 9. § (2) bek.].

**A kérelemhez mellékelni kell** a **tantárgyi leírást** (részletes tematikát), kivéve, ha az elfogadást szabadon választható tárgyként kéri. Csak angol és német nyelven adható le a tárgyleírás, egyéb idegen nyelv esetén fordítást is mellékelni kell. Elegendő a hallgató által készített fordítás, amelyen a hallgató az aláírásával igazolja a fordítás valódiságát.

A kérelmet **a Külügyi Irodának kell leadni**, amely a leadási határidőig hivatalból továbbítja a kérelmeket a Kreditátviteli Bizottsághoz [TVSZ 48. § (3) bek.].

**A kérelem leadásának határideje:**

* az őszi félévben november 15.
* a tavaszi félévben április 15.

**A hiányosan, vagy a határidőn túl benyújtott kérelmek elutasításra kerülnek! A kérelem benyújtására megadott határidő jogvesztő. Az eljárásban hiánypótlásnak nincs helye** [TVSZ 9. § (8) bek.].

Az elbírálási határidő a leadási határidőtől számított 30 nap.

* **Hogyan kerül be a külföldön szerzett érdemjegy a Neptunba?**

Az elismertetni kívánt tantárgy teljesítése után a **teljesítési igazolást** *(Transcript of records)* **haladéktalanul meg kell küldenie a KÁB részére**. A KÁB a külföldi érdemjegyet átkonvertálja olyan értékelésre, amely az adott tantárgyhoz a PPKE JÁK-on tartozik (három- vagy ötfokozatú).

A tantárgy teljesítése ez után kerül be az indexsorokba. Az így elismerésre kerülő tárgyak kreditpontjai beszámítanak az adott félév teljesített kreditpontjaiba és az átlagba is [TVSZ 4. § (4) bek.].

* **Hogyan teljesíthetem a PPKE JÁK-os vizsgáimat a kinti tartózkodással érintett félévben?**

Felhívjuk a figyelmet, hogy a külföldi részképzés alatt a PPKE JÁK-on online vizsga nem biztosított.

Az itthoni vizsgák letételéhez ugyanakkor segítséget nyújthat a TVSZ szerinti kedvezményes vizsgaidőszak, az előrehozott vizsgakurzus (EV), illetve CV kurzusok. Különösen a záróvizsgák előtt kiutazóknak érdemes odafigyelni, hogy az abszolutórium tervezett megszerzéséig minden tanulmányi kötelezettségüknek időben eleget tudjanak tenni.

Budapest, 2025. 01. 06.

PPKE JÁK

Kreditátviteli Bizottság